Hilversum (Nederlandse uitspraak: [ˈɦɪlvərsʏm]) is 'n stedelike nedersetting in die Nederlandse provinsie Noord-Holland met 'n bevolking van sowat 90 000, geleë in die hart van die groen Gooi-streek, 'n landskap met heide, bosse, mere en kleiner nedersettings. Nogtans maak Hilversum deel uit van die Randstad, 'n samehangende beboude gebied en megalopolis waarin Nederland se vier grootste stede geleë is. Hier neem Hilversum, wat voor die bou van 'n spoorverbinding tussen Amsterdam en Amersfoort in 1874 nog 'n arm Gooidorp was, as satellietstad met statige villa's residensiële funksies vir die nabygeleë Nederlandse hoofstad waar. Bekende persoonlikhede uit die Nederlandse mediabedryf soos die televisie-vervaardiger John de Mol, bekend vir sy Big Brother-televisieformaat, het vir hulself luukse wonings in die groen omgewing laat bou. Die stadsbeeld word oorheers deur moderne 20ste en 21ste eeuse boukuns. Die leefstyl van welvarende bewoners is uitgebeeld in die Nederlandse komedie-dramareeks Gooische Vrouwen wat in 2005 deur Linda de Mol vir Tien, haar broer se televisienetwerk, vervaardig is. Die reeks is later (tot 2009) deur RTL 4 uitgesaai.